รัฐบาลไทย-ข่าวทำเนียบรัฐบาล-สำนักงานสลากฯ แจงคืบหน้าลงทะเบียนซื้อ-จอง พร้อมระบุมาตรการตรวจสอบผู้ขายจริงตามราคามีความจำเป็น ทั้งในระบบซื้อจองและระบบโควตา
วันพฤหัสบดีที่ 24 มีนาคม 2565
สํานักงานสลากฯ แจงคืบหน้าลงทะเบียนซื้อ-จอง พร้อมระบุมาตรการตรวจสอบผู้ขายจริงตามราคามีความจําเป็น ทั้งในระบบซื้อจองและระบบโควตา
ประธานกรรมการสลากกินแบ่งรัฐบาล พร้อมกรรมการและโฆษกคณะกรรมการสลากกินแบ่งรัฐบาล และผู้อํานวยการสํานักงานสลากกินแบ่งรัฐบาล ร่วมกันแถลงต่อผู้สื่อข่าว ถึงความคืบหน้าการแก้ไขปัญหาการจําหน่ายสลากเกินราคา ตามมาตรการต่างๆ ที่ดําเนินการมาอย่างต่อเนื่อง
วันนี้ (24 มีนาคม 2565) เวลา 15.00 น. ที่ ห้องประชุมอเนกประสงค์ ชั้น 3 สํานักงานสลากกินแบ่งรัฐบาล จ.นนทบุรี นายลวรณ แสงสนิท ประธานกรรมการสลากกินแบ่งรัฐบาล พร้อมด้วยนายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาล และ พันโท หนุน ศันสนาคม ผู้อํานวยการสํานักงานสลากกินแบ่งรัฐบาล ร่วมกันแถลงต่อผู้สื่อข่าว ถึงความคืบหน้าการแก้ไขปัญหาการจําหน่ายสลากเกินราคา ตามมาตรการต่างๆ ที่ดําเนินการมาอย่างต่อเนื่อง
นายลวรณ แสงสนิท ประธานกรรมการสลากกินแบ่งรัฐบาล กล่าวถึงภาพรวมของการดําเนินมาตรการทั้ง 3 มาตรการ ประกอบด้วย โครงการสลาก 80 ซึ่งในเฟสแรกมี 77 จุด ขณะนี้ได้มีการคัดเลือกตัวแทนจําหน่าย ในส่วนของกรุเทพมหานคร ปริมณฑล และภาคกลาง รวม 151 จุด อยู่ระหว่างการทําสัญญารับสลากไปจําหน่าย เริ่มงวด 2 พฤษภาคม 2565 ซึ่งจะทําให้ยอดรวมของจุดจําหน่ายสลากโครงการ 80 มีทั้งหมด 228 ราย (18 จังหวัด) สําหรับผู้สมัครเข้าร่วมโครงการในจังหวัดต่างๆ ทางภาคเหนือ ตะวันออกเฉียงเหนือ ตะวันออกและภาคใต้ อยู่ระหว่างเร่งดําเนินการคัดเลือกอย่างต่อเนื่อง
สําหรับการคัดกรองผู้ลงทะเบียนซื้อ-จองล่วงหน้า ทั้งในส่วนของรายเดิม ปี 2558 และที่สมัครใหม่ 2565 นั้น เนื่องจากผู้ลงทะเบียนมีจํานวนมาก จึงต้องมีการตรวจสอบข้อมูลอย่างรอบคอบ โดยใช้การตรวจสอบการจําหน่ายจริงตามราคา และข้อมูลจากภาครัฐในการดําเนินการคัดกรอง ได้แก่ กรมการปกครอง กรมบัญชีกลาง สํานักงานประกันสังคม กองทุนการออมแห่งชาติ สํานักงานเศรษฐกิจการคลัง มาประกอบการพิจารณา เพื่อให้การคัดกรองมีความแม่นยําถูกต้อง และได้ผู้ที่ทําอาชีพขายสลากกินแบ่งรัฐบาลตัวจริงที่กําลังขายสลากกินแบ่งรัฐบาลในปัจจุบัน ไม่ใช่ ผู้ที่นําสลากไปจําหน่ายต่อให้แก่พ่อค้าคนกลาง สําหรับการดําเนินการจําหน่ายสลากผ่านแพลตฟอร์มออนไลน์โดยสํานักงานสลากฯ นั้น อยู่ระหว่างพัฒนาระบบกับหน่วยงานที่เกี่ยวข้อง คาดว่าจะเริ่มดําเนินการได้ระยะเวลาอันใกล้
นายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาล กล่าวถึงรายละเอียดของการตรวจสอบการเป็นผู้จําหน่ายสลากจริง ของผู้ซื้อ-จองล่วงหน้าสลากฯ รายเดิมปี 2558 โดยวิธีการ Scan QR Code จากผู้ซื้อสลากเพื่อยืนยันว่าเป็นผู้จําหน่ายสลากจริงในราคา 80 บาท และการจําหน่ายสลากผ่านแอปพลิเคชั่น “เป๋าตัง” และ “ถุงเงิน” ว่า มาตรการดังกล่าว มีความสําคัญและจะช่วยยืนยันการจําหน่ายสลากของผู้ขายได้ ทั้งในส่วนของระบบซื้อ-จองล่วงหน้าและระบบตัวแทนจําหน่าย นอกจากนี้ สํานักงานสลากฯ ได้มีหนังสือขอความร่วมมือทุกจังหวัด ในการสํารวจผู้จําหน่ายสลากจริงที่จําหน่ายสลากในพื้นที่ของจังหวัด เพื่อนําข้อมูลผู้ที่จําหน่ายสลากจริงที่ผ่านการตรวจสอบจากจังหวัด มาตรวจสอบร่วมกับข้อมูลจากการลงพื้นที่ของชุดเฉพาะกิจที่อยู่ระหว่างการลงพื้นที่สํารวจข้อมูลผู้ขายสลากทั่วประเทศอยู่ในขณะนี้ อย่างไรก็ตาม เพื่อให้ได้ข้อมูลที่ถูกต้องชัดเจน และมีการตรวจสอบด้วยความรอบคอบครบถ้วนทุกมิติ สํานักงานสลากฯ จึงกําหนดเวลาผู้ซื้อ-จองล่วงหน้าสลากฯ รายเดิม ปี 2558 ที่ได้ลงทะเบียนยืนยันตัวตนเดือนมกราคม 2565 แล้ว สามารถทํารายการซื้อ-จองล่วงหน้าสลากฯ ได้ไปพลางก่อน จนกว่าสํานักงานฯ จะดําเนินการคัดเลือกและประกาศรายชื่อผู้ซื้อ-จองล่วงหน้าสลากฯ รายใหม่ทั้งหมด และให้แยกจํานวนผู้ซื้อ-จองล่วงหน้าสลากฯ รายเดิม ปี 2558 และรายใหม่ ปี 2565 ออกจากกัน เพื่อมิให้เกิดความล่าช้าในการดําเนินการ
ทั้งนี้ ผู้ซื้อ-จองล่วงหน้าสลากฯ รายเดิม ปี 2558 มีจํานวนไม่เกิน 129,290 ราย (จากยอดผู้ยืนยันตัวตนเดือนมกราคม 2565) และ ผู้ซื้อ-จองล่วงหน้าสลากฯ รายใหม่ ปี 2565 จะมีจํานวนไม่เกิน 70,000 ราย ซึ่งจะเร่งดําเนินการให้เสร็จโดยเร็ว
ในส่วนของขั้นตอนและกระบวนการดําเนินการที่เกี่ยวข้องนั้น พันโท หนุน ศันสนาคม ผู้อํานวยการสํานักงานสลากกินแบ่งรัฐบาล เปิดเผยว่า จากการที่ได้มีการทดสอบระบบ ให้ผู้ซื้อสลาก Scan QR Code จากผู้ซื้อสลากเพื่อยืนยันว่าเป็นผู้จําหน่ายสลากจริงในราคา 80 บาท และให้มีการจําหน่ายสลากผ่านแอปพลิเคชั่น “เป๋าตัง” และ “ถุงเงิน” ตั้งแต่ งวดวันที่ 16 มีนาคม 2565 ถึงงวดวันที่ 16 เมษายน 2565 เพื่อนําข้อมูลที่ได้จากการทดสอบการใช้ระบบ มาตรวจสอบการเป็นผู้จําหน่ายสลากจริง นั้น สํานักงานฯ จะดําเนินการตรวจสอบการเป็นผู้จําหน่ายสลากจริงด้วยวิธีดังกล่าวอีกอย่างน้อยจํานวน 3 งวด ในภายหลัง สําหรับการแต่งตั้งคณะกรรมการจัดทําบัญชีผู้ซื้อ-จองล่วงหน้าสลากกินแบ่งรัฐบาลนั้น สํานักงานสลากฯ จะแต่งตั้งผู้ทรงคุณวุฒิที่มีความเกี่ยวข้องร่วมเป็นองค์ประกอบ เพื่อให้เกิดการรับรู้เป็นวงกว้างและเพิ่มความน่าเชื่อถือมากยิ่งขึ้น และจะประกาศอย่างเปิดเผย รวมถึงขั้นตอนในการคัดเลือกและกําหนดการต่างๆ ที่เกี่ยวข้อง
ผู้อํานวยการสํานักงานสลากกินแบ่งรัฐบาล กล่าวต่อไปอีกว่า เพื่อให้การดําเนินการเกี่ยวกับการตรวจสอบผู้ค้าจริงในระบบตัวแทนจําหน่ายสลากสอดคล้องกับระบบซื้อ-จองล่วงหน้าสลากกินแบ่งรัฐบาล และนําข้อมูลมาประกอบการพิจารณาในการทําสัญญา สํานักงานสลาก ฯ จะนําระบบการตรวจสอบมาใช้กับระบบตัวแทนจําหน่ายประเภทบุคคลทั่วไป(รายย่อย) คนพิการที่รับสลากที่ไปรษณีย์ และนิติบุคคลด้วยเช่นเดียวกัน คือดาวน์โหลด QR Code มาติดไว้ที่จุดจําหน่ายสลาก เพื่อให้ผู้ซื้อ scan ยืนยันการจําหน่ายสลากราคา 80 บาทผ่านไลน์ของสํานักงานฯ และในส่วนของตัวแทนรายย่อย และคนพิการที่รับสลากที่ไปรษณีย์ ให้สมัครแอปพลิเคชัน “ถุงเงิน”ที่ธนาคารกรุงไทย จํากัด (มหาชน) และซื้อ-ขายสลากผ่านระบบแอปพลิเคชัน “เป๋าตัง” และ“ถุงเงิน” สําหรับ ตัวแทนนิติบุคคล(สมาคม องค์กร มูลนิธิคนพิการ) นั้น มีมาตรการตรวจสอบโดยเฉพาะอยู่แล้ว กรณีไม่ปฏิบัติตามสัญญา รวมถึงการนําสลากไปจําหน่ายบนแพลตฟอร์มออนไลน์ต่างๆ ด้วย